Mikk Marran	Teie: 09.12.2024 	
Riigimetsa Majandamise Keskus	
	
 	Meie: 20.01.2025 nr 1-12/1414 - 2	

	

	
Ettepanek kinnisasjade võõrandamiseks		

Austatud Mikk Marran	

Riigimetsa Majandamise Keskus (edaspidi RMK) tegi e-kirjaga 9. detsembril 2024 Tallinna linnale ettepaneku Üliõpilaste tee 3, Piiri tn 14, J. Sütiste tee 23, Piiri tn 8a ja Trepi tn 1b kinnistute linnale üleandmiseks.
Eesti Vabariigi omandis ja Kliimaministeeriumi valitsemisel olevate Üliõpilaste tee 3 (kinnistusregistriosa nr 10096550, katastritunnus 78401:101:3228, pindala 331259 m², sihtotstarve üldkasutatav maa 100%), Piiri tn 14 (kinnistusregistriosa nr 10823150, katastritunnus 78401:101:3225, pindala 189302 m², sihtotstarve üldkasutatav maa 100%), J. Sütiste tee 23 (kinnistusregistriosa nr 10139050, katastritunnus 78401:101:3223, pindala 301885 m², sihtotstarve üldkasutatav maa 100%), Piiri tn 8a (kinnistusregistriosa nr 10452450, katastritunnus 78401:101:3224, pindala 13869 m², sihtotstarve üldkasutatav maa 100%) ja Trepi tn 1b (kinnistusregistriosa nr 15896650, katastritunnus 78401:101:2697, pindala 4534 m², sihtotstarve üldkasutatav maa 100%) kinnisasjade valitsema volitatud asutus on RMK.
Selgitame, et Tallinna linn soovis kõnealuseid maid linna omandisse juba maareformi läbiviimise käigus ja esitas maa munitsipaalomandisse andmise taotlused Harju maavanemale otsuse tegemiseks. Harju Maavalitsus tagastas taotlused seoses riigi huviga. Keskkonnaministeeriumi 29. septembri 2016 käskkirjaga jäeti Üliõpilaste tee 3, Piiri tn 14, J. Sütiste tee 23, Piiri tn 8a ja Trepi tn 1b maad riigi omandisse. Nimetatud käskkirjaga jäeti riigi omandisse ka Tähetorni tn 15 ja Tähetorni tn 2a maad, mida samuti on Tallinna linn varasemalt munitsipaalomandisse taotlenud. Arvestades eeltoodut tuleks võõrandamise menetlusse lisada ka Tähetorni tn 15 ja Tähetorni tn 2a kinnisasjad.
Nimetatud kinnisasjad jäävad valdavalt Nõmme-Mustamäe maastikukaitsealale.
Kinnisasjadel asuvate puhke- ja tervisespordi rajatiste, treppide, skulptuuride, tänavavalgustuse ja kergliiklusteede kohta on Üliõpilaste tee 3, Piiri tn 14, J. Sütiste tee 23, Piiri tn 8a, Tähetorni tn 15, Tähetorni tn 2a ja Kalda tn 1a kinnisasjadele seatud Tallinna linna kasuks isiklikud kasutusõigused.
Tallinna linna ja RMK vahel sõlmiti isiklike kasutusõiguste seadmise võlaõiguslik leping nr 2458, 20. septembril 2017 ja isiklike kasutusõiguste seadmise asjaõigusleping nr 297, 6. veebruaril 2018.
Märgime, et nimetatud lepingud puudutavad ka Kalda tn 1a kinnisasja, siis tuleks omandamise menetlusse lisada peale Tähetorni tn 15 ja Tähetorni tn 2a kinnisasjade ka Kalda tn 1a kinnisasi.
Seoses puhke- ja tervisespordi rajatiste temaatikaga leiame, et käesoleva ettepanekuga tuleks liita ka Pirita linnaosas valdavalt Pirita jõeoru maastikukaitsealal asuvad järgmised kinnisasjad: Kloostrimets, Kloostrimetsa tee 34, Rummu tee 11 ja Kose põik 9. Ka nimetatud maad taotles Tallinna linn munitsipaalomandisse, kuid need maad jäeti riigi omandisse. Kloostrimets, Kloostrimetsa tee 34, Rummu tee 11 ja Kose põik 9 kinnisasjade kohta on Tallinna linna ja RMK vahel sõlmitud isiklike kasutusõiguste seadmise lepingud tervisespordirajatiste, tänavavalgustuse jmt omamiseks ja avalikuks kasutamiseks.
Eeltoodust tulenevalt ning lähtudes riigivaraseaduse § 29 lõike 1 punktist 2, § 33 lõike 1 punktist 1 ning kohaliku omavalitsuse korralduse seaduse § 6 lõikest 1 ja lõike 3 punktist 2 teeme ettepaneku anda nõusolek Üliõpilaste tee 3, Piiri tn 14, J. Sütiste tee 23, Piiri tn 8a, Trepi tn 1b, Tähetorni tn 15, Tähetorni tn 2a, Kalda tn 1a, Kloostrimets, Kloostrimetsa tee 34, Rummu tee 11 ja Kose põik 9 kinnisasjade tasuta Tallinna linnale võõrandamiseks riigivaraseaduse alusel kohaliku omavalitsuse seadusest tulenevate ülesannete täitmiseks vajaliku maana.
Selgitame, et menetluse algatamiseks on vajalik Kliimaministeeriumi kui riigivara valitseja nõusolek.
Kinnisasjade omandamisel on Tallinna linn nõus tasuma menetlusega seotud kulud (sh notaritasu ja riigilõiv).
Lisaks palume teavet, kas riik soovib peale kinnisasjade võõrandamist seada kinnisasjadele isiklikke kasutusõigusi.
Anname teada, et riigilt kinnisasjade omandamiseks koostatakse Tallinna Linnavalitsuse korralduse eelnõu ja korralduse eelnõu menetluses võivad täpsustuda omandamisega seotud asjaolud.
	
Lugupidamisega	

	
	
(allkirjastatud digitaalselt)	
Viljar Jaamu	
abilinnapea

	

Koopia: Kristjan Tõnisson (kristjan.tonisson@rmk.ee) 

Hiie Kaber
6404301 hiie.kaber@tallinnlv.ee